Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 303/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 6/2002

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20 - I-00187 Roma

Puhelin (39-06) 481 99 68

Faksi (39-06) 42 01 31 26

Sähköposti: qualita@politicheagricole.it

2. Hakijaryhmittymä 2.1 Nimi: Comitato Promotore della Valorizzazione dell'olio extra di oliva di Trieste

2.2 Osoite: c/o CCIAA, Piazza della Borsa, 14 - I-34100 Trieste

2.3 Kokoonpano: tuottaja/jalostaja (x) muu ( )

3. Tuotelaji: luokka 1.5 - ekstra-neitsytoliiviöljy

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Tergeste"

4.2 Kuvaus: ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

- enimmäishappopitoisuus 0,5 %

- arviointipaneelin alin arvosana >= 6,8 seuraavin aistiparametrein: hedelmäinen ja vihreä >= 2, karvas ja pistävä >= 1

- peroksidimäärä <= 12 Meq02/kg

- polyfenolimäärä >= 100 mg/kg

- väri: kullanvihreä

- haju: hedelmäinen, keskivahva

- maku: hedelmäinen, keskivahva tai kevyt häivähdys pistävyyttä

- öljyhappoprosentti >= 74 %

- linolihappoprosentti <= 9 %

- Delta K <= 0,01

- K270 <= 0,20

- K230 <= 2,30

4.3 Maantieteellinen alue: Suojatun alkuperänimityksen "Tergeste" tuotantoalue on koko Triesten provinssin hallinnollinen alue, johon lukeutuvat seuraavien kuntien alueet: Muggia/Milje, San Dorligo della Valle/Dolina, Trieste/Trst, Duino-Aurisina/Devin-Nabrezina, Sgonico/Zgonik ja Monrupino/Repentabor. Alueen rajana on idässä Slovenian raja, lännessä Gorizian provinssin raja, pohjoisessa Slovenian raja ja etelässä Adrianmeren rannikko. Tuotantoalueen rajat on esitetty tuotantoeritelmässä.

4.4 Alkuperätodisteet: Tergeste tai Tergestum on Triesten kaupungin vanha nimi, mutta ei ole varmuutta nimen etymologisesta alkuperästä, jonka arvellaan olevan lähtöisin illyrian kielen sanasta "terg" - tori. Joidenkin tutkijoiden mukaan Tergesten siirtokunnan perusti Augustus, mutta Triesten muurin hän pystytti varmasti käyttäessään vielä Octavianus-nimeä. Ensimmäiset viitteet oliivipuun esiintymisestä Triestessä ja Istriassa löytyvät roomalaisten saapumista edeltävältä ajalta, minkä todistavat Martialiksen, Pliniuksen ja Strabonin kirjoitukset, joissa ylistetään näiltä alueilta peräisin olevan oliiviöljyn ominaisuuksia. Adrianmerellä purjehtivien foinikialaisten (Marseillen perustaneiden fokislaisten) ja kreikkalaisten (todennäköisesti syrakusalaisten) siirtokunnat saapuivat miltei varmasti ennen roomalaisia ja toivat mukanaan paitsi oliivipuun myös sen viljelyä koskevan teknisen ja agronomisen tietämyksen.

Oliivinviljelyä harjoitettiin jo Rooman valtakunnan aikoina koko Adrianmeren itäpuolisella alueella, joka ulottui Istriasta Quarneron saarilta pohjoiseen aina Adrianmeren lahden perukasta kohoavien Carson jyrkkien rinteiden viljelymaihin asti. Viimeksi mainitulta alueelta, johon kuuluu alkuperänimityksen tuotantoalue savi- ja hiekkapohjaisine sisämaa-alueineen, ovat peräisin vanhimmat nyky-Italian alueelta löytyneet todisteet oliivinviljelystä. Kun roomalaiset huomasivat näiden alueiden maaperän ja ilmaston luontaisen soveltuvuuden oliivinviljelyyn, he alkoivat laajentaa oliivinviljelyä ja varustivat jokaisen maatilan omalla puristimella. Tuon ajan siirtokuntatoiminnasta todistavat myllynkivet, joita on löydetty roomalaisajan asuma-alueilta: yksi löydettiin hiljattain San Dorligo della Vallen kunnan alueelta. Useat kirjailijat, muun muassa Martialis ja Plinius, ovat ylistäneet tällä alueella tuotettua oliiviöljyä. Rooman valtakunnan nousun myötä oliivipuu menetti täysin merkityksensä ja palasi vasta Bysantin imperiumin aikana. Viljelyä jatkettiin frankkien alaisuudessa, jolloin se nousi jälleen keskeiseen asemaan paikallisessa maataloudessa, jopa niin keskeiseen, että feodaalihallitsijat perivät veroja (niin sanottuja kymmenyksiä) myös tuotetun oliiviöljyn muodossa. Useat historialliset asiakirjat todistavat tällaisen tavan olemassaolosta. Vuosisatojen ajan paikallinen väestö harjoitti oliivinviljelyä, ja useat lähteet todistavat sen yhteydestä maantieteelliseen alueeseen, muun muassa maanomistajien ja vuokralaisten väliset sopimukset, joihin sisältyy velvollisuus istuttaa oliivipuita, testamentit, joissa perinnöksi on jätetty oliiviöljyä, sekä puristimia ja oliivien mittausta koskevat kunnalliset määräykset. Viime vuosisadan alussa provinssin oliivinviljely ei kokenut merkittäviä muutoksia ennen vuoden 1929 kovia pakkasia. Kyseisenä vuonna paikallinen oliivinviljely väheni jyrkästi useiden tekijöiden yhteisvaikutuksesta. Seuraavina vuosina viljelyyn ei tehty merkittäviä investointeja niiden ongelmien vuoksi, joita liittyi teollistuvan paikallistalouden kokonaisvaltaiseen rakennemuutokseen, ja on vain joidenkin viljelijöiden sitkeyden ansiota, että alkuperäisiin lajikkeisiin perustuva paikallinen oliivinviljelyperinne on saatu säilytettyä.

Oliivien tuotanto, puristaminen ja pullottaminen tapahtuvat rajatulla maantieteellisellä alueella. Myös pullottaminen tapahtuu rajatulla alueella, jotta voidaan varjella "Tergeste"-öljyn erityisominaisuuksia ja laatua ja taata, että valvontaelimen suorittama tarkastus tapahtuu asianomaisten tuottajien valvonnassa. Tuottajille suojatulla alkuperänimityksellä on ratkaiseva merkitys, ja se tarjoaa asetuksen tavoitteiden ja suuntaviivojen mukaisesti mahdollisuuden tulojen täydentämiseen. Lisäksi tämä toiminta on perinteisesti suoritettu kyseisellä rajatulla maantieteellisellä alueella.

Oliivit ovat peräisin tuotantoalueella sijaitsevilta oliiviviljelmiltä, ja tätä silmällä pitäen tuottajien viljelmät on kirjattu luetteloon, jota ylläpidetään ja päivitetään asianmukaisesti.

Oliiviöljyn puristaminen, pakkaus ja pullottaminen suoritetaan samalla rajatulla alueella asianmukaisilla laitteilla, jotka on kirjattu niitä koskevaan luetteloon. Valvontaelin toteaa, että tuotantoeritelmässä edellytetyt tekniset rekisteröintivaatimukset täyttyvät ja että kaikki tuotantoketjuun osallistuvat täyttävät velvollisuutensa tuotteen jäljitettävyyden varmistamiseksi.

4.5 ViljelymenetelmäValmistusmenetelmä: "Tergeste"-ekstra-neitsytoliiviöljy valmistetaan oliivilajikkeista, joita viljellään oliiviviljelmillä seuraavassa suhteessa: Belica tai Biancheria, vähintään 20 prosenttia, tämän lisäksi yhtä tai useampaa seuraavista lajikkeista: Carbona, Leccino, Leccio del Corno, Frantoio, Maurino ja Pendolino. Oliivien keruu aloitetaan niiden alkaessa kypsyä ja lopetetaan aina viimeistään 31. joulukuuta. Oliivit kerätään suoraan puusta joko käsin tai mekaanisia apuvälineitä käyttäen, säilytetään puristamiseen asti kestävissä ja ilmastoiduissa astioissa ja puristetaan kolmen päivän kuluessa sadonkorjuusta. Tuholaisten torjunta on suoritettava integroitua ja/tai luonnonmukaista menetelmää koskevien ohjeiden mukaisesti. Viljelmiä hoidetaan perinteisin viljelymenetelmin.

Oliivien tuotantoon erikoistuneilla viljelmillä oliivituotos saa olla enintään 6,5 tonnia hehtaaria kohti ja sekaviljelmillä enintään 50 kg puuta kohti. Oliiviöljyksi saa puristaa enintään 22 prosenttia.

"Tergeste"-ekstra-neitsytoliiviöljyn puristamiseen saa käyttää ainoastaan sellaisia mekaanisia ja fysikaalisia menetelmiä, joilla voidaan varmistaa mahdollisimman hyvin oliivien alkuperäisten erityisominaisuuksien säilyminen öljyssä. Puristamisessa ja kaikissa valmistusvaiheissa on noudatettava seuraavia sääntöjä: tahnan lämpötila saa olla korkeintaan 30 °C, jauhamisessa saa käyttää ainoastaan vettä, mistään valmistuksessa käytettävistä välineistä ei saa tarttua ainesosia, makua tai hajua, öljy on puristettava 36 tunnin kuluessa oliivien siirtämisestä puristimeen, ja oliivit on säilytettävä riittävän ilmastoiduissa tiloissa.

4.6 Yhteys maantieteelliseen alkuperään: Näiden alueiden oliivinviljelyyn vaikuttavat erilaiset ympäristöön ja maaperään liittyvät tekijät. Meren läheisyyden ansiosta lauhkea ja melko kuiva ilmasto suosii tuottavuutta, ja tuore ja huuhtoutunut maaperä, joka on tyypillinen punaiselle maalle ja kalkkikivimaalle, puolestaan mahdollistaa uusien kasvien jatkuvan kasvun keväällä ja kesällä. Triesten oliivinviljelys selvisi myös vuosien 1929 ja 1956 kovista pakkasista, vaikka - 8° - 12 celsiusasteen pakkaset tuhosivat suuren osan viljelmistä. Tuotteen erityisominaisuudet ja se voimakas sidos, joka alueen viljelijöillä on oliivipuuhun, sai heidät istuttamaan uusia oliiviviljelmiä. Nykyisin oliivinviljely on vakiinnuttanut asemansa Muggian ja S. Dorligon rannikon penkereillä ja läheisillä kukkuloilla, varsinkin alkuperäislajike "Biancheria", yksinkertainen kasvi, joka kestää hyvin merituulta, kylmää ja voimakasta leikkausta. Jo 1800-luvulla eräät kirjailijat kuvailivat tätä lajiketta (Pietro Devitak) ja huomauttivat, että Triestessä valmistettavaa oliiviöljyä, jonka maku oli ainutlaatuisen pehmeä, lähetettiin lahjaksi Itävallan keisarinna Maria Teresalle.

Oliivinviljelyperinne on sidoksissa rajattuun maantieteelliseen alueeseen, ja oliivinviljelyn eri vaiheisiin aina viljelymenetelmistä oliivien keruuseen ja öljyn puristamisesta pakkaukseen liittyy lukuisia sukupolvelta toiselle siirtyneitä tapoja - kansantarinoita, käytäntöjä, hokemia ja ruokaohjeita - jotka todistavat väestön ja oliivinviljelyn yhteydestä.

4.7 Valvontaelin Nimi: Camera di Commercio, Industria, Artigianato e Agricoltura di Trieste

Osoite: Piazza della Borsa, 14 - I-34100 Trieste.

4.8 Merkintä: Olio extra vergine di oliva "Tergeste" Denominazione di Origine Protetta.

Suojattava alkuperänimitys on merkittävä etikettiin selkein ja lähtemättömin kirjaimin, joiden väri poikkeaa selvästi etiketin väristä ja jotka erottuvat vaivatta muista merkinnöistä.

Tuotetta saa tarjota kuluttajille enintään 1 litran astioissa lukuun ottamatta hartsista ja muovista tehtyjä astioita.

Öljyn tuotantovuosi on ilmoitettava etiketissä. Etiketissä voi alkuperänimityksen jälkeen olla tuotteen merkintöjen sanasanainen sloveniankielinen käännös.

4.9 Kansalliset vaatimukset: -

EY N:o: IT/00256/2002.10.21.

Täydellisen asiakirjan vastaanottopäivä: 21. lokakuuta 2002.